Toyota se Fortuner trek Epic-baadjie aan | Netwerk24
Toyota se Fortuner trek Epic-baadjie aan
Deur Motorredaksie 09 April 2020 05:01
Toyota het sy gewilde Fortuner-reeks aangepas met onder meer ’n nuwe Epic- en Epic Black-afwerkingspakket om meer in ooreenstemming te wees met dit waarna kopers vandag in ’n fris sportnuts soek.
Dié tipe 4x4’s word meestal as leefstylvoertuie ingespan, vandaar dan ook die gewildheid van mooimaak-pakkette wat jy by verskeie bakkies en sportnutse vandag aantref. Dink maar aan die VW Amarok Dark Label en Canyon, die Hilux Dakar of Ford Ranger WildTrak.
Ten eerste het Toyota die ou 4.0-liter-V6-petrolenjin uit die reeks weggelaat. Alle handratmodelle is nou ook gestaak, wat ’n weerspieëling is van hoe ons smaak verander het (en die tegnologie verbeter het).
Die reeks sal voortaan uit die 2.4- en 2.7-liter-petrolmodelle bestaan, asook die 2.8-liter-turbodieselweergawes.
Wat die 2.8-liter-diesels betref, kry almal nou die windmaker Epic-pakket terwyl daar ook ’n deftiger Epic Black-model in die reeks te kies is.
Die gewone Epic-pakket behels ’n swart bosbreker voor met “Fortuner” daarop gegraveer, terwyl ’n sleephak agter standaard bygevoeg word.
Binnelangs ontvang jy silwer skermplate by die deurdrempels en spesiale matjies met ’n “Epic”-kenteken daarop geborduur. Swart leerbekleedsel vir die sitplekke is standaard.
Die Epic Black volg die jongste tendens wat so gewild by leefstylvoertuie geword het. Jou Fortuner het swart allooivellings, swart kantspieëls, ’n swartgeverfde dak en ’n swart dakrak. Die voertuig is ook net in ’n dowwe wit kleur beskikbaar, wat die swart aksente treffend laat uitstaan.
Die gewone Epic-modelle kan jy in wit, silwer, grys of koper bestel.
Die Fortuner Epic Black lyk spoggerig met sy swart wiele en donker aksente op die bakwerk.
Meer oor: Toyota | Fortuner | Epic
SA se onbesonge sportsnut-held
Fortuner is gaaf, maar dié dinge pla